L 229/2
LV
Eiropas Savienības Oficiālais Vēstnesis
18.9.2023.
(3)
Šim satvaram ir divi vispārīgie mērķi.
Pirmais mērķis ir nodrošināt apstākļus, kas nepieciešami Savienības konkurētspējai un inovācijas spējai, nodrošināt rūpniecības pielāgošanos strukturālām pārmaiņām, ko rada strauji inovācijas cikli un vajadzība pēc ilgtspējas, un stiprināt Savienības mēroga pusvadītāju ekosistēmu ar apkopotām zināšanām, zinātību, resursiem un kopīgām priekšrocībām.
Otrais mērķis, kas ir atsevišķs un papildina pirmo, ir uzlabot iekšējā tirgus darbību, izveidojot vienotu Savienības tiesisko regulējumu, lai palielinātu Savienības ilgtermiņa noturību un tās spēju ieviest inovācijas un nodrošināt piegādes drošību pusvadītāju tehnoloģiju jomā nolūkā panākt lielāku noturību pret traucējumiem.
(4)
Jāveic pasākumi, lai veidotu spējas un stiprinātu Savienības pusvadītāju ekosistēmu saskaņā ar Līguma par Eiropas Savienības darbību (LESD) 173. panta 3. punktu.
Minētajiem pasākumiem nebūtu jānoved pie valstu normatīvo aktu saskaņošanas.
Šajā sakarā Savienībai būtu jāstiprina pusvadītāju tehnoloģiskās un rūpnieciskās bāzes konkurētspēja un noturība, vienlaikus visā Savienībā stiprinot tās pusvadītāju ekosistēmas inovācijas spējas, samazinot atkarību no ierobežota skaita trešo valstu uzņēmumu un ģeogrāfisko reģionu un stiprinot tās spēju projektēt un ražot, iepakot, atkalizmantot un reciklēt progresīvus pusvadītājus.
Ar šo regulu izveidotajai iniciatīvai “Mikroshēmas Eiropai” (“iniciatīva”) būtu jāatbalsta minētie mērķi, mazinot plaisu starp Savienības progresīvām pētniecības un inovācijas spējām un to ilgtspējīgu rūpniecisko izmantošanu.
Iniciatīvai būtu jāveicina spēju veidošana, lai nodrošinātu projektēšanu, ražošanu un sistēmu integrāciju nākamās paaudzes pusvadītāju tehnoloģijās, un būtu jāveicina sadarbība starp galvenajiem dalībniekiem visā Savienībā, stiprinot Savienības pusvadītāju piegādes un vērtības ķēdes, palīdzot galvenajām rūpniecības nozarēm un radot jaunus tirgus.
(5)
Pusvadītāju visuresamības dēļ nesenais deficīts ir vai nu tieši, vai netieši negatīvi ietekmējis uzņēmumus visā Savienībā un izraisījis spēcīgas ekonomiskas sekas.
Ekonomiskā un sociālā ietekme ir vairojusi sabiedrības un uzņēmēju izpratni un palielinājusi no tā izrietošo spiedienu uz dalībvalstīm novērst stratēģisko atkarību attiecībā uz pusvadītājiem.
Tajā pašā laikā pusvadītāju nozarei ir raksturīga savstarpēja atkarība visā vērtības ķēdē, kur neviens atsevišķs ģeogrāfiskais reģions nav dominējošs visos vērtības ķēdes posmos.
Šo pārrobežu raksturu vēl uzskatāmāk apliecina pusvadītāju izstrādājumu kā lejupējo nozaru veicinātāja būtība.
Lai gan pusvadītāju ražošana var būt koncentrēta dažos reģionos, lietotāju nozares ir izkliedētas visā Savienībā.
Ņemot vērā minēto, pusvadītāju piegādes drošības un pusvadītāju ekosistēmas noturības jautājumu vislabāk var risināt ar Savienības saskaņošanas tiesību aktiem, kuru pamatā ir LESD 114. pants.
Ir nepieciešams vienots saskaņots tiesiskais regulējums, ar ko saskaņo konkrētus nosacījumus, kas paredzēti uzņēmējiem, lai tie varētu īstenot konkrētus projektus, ar kuriem veicina piegādes drošību un Savienības pusvadītāju ekosistēmas noturību.
Turklāt būtu jāizveido koordinēts mehānisms uzraudzībai, stratēģiskajai kartēšanai, krīzes novēršanai un reaģēšanai krīzes situācijās, lai novērstu piegāžu trūkumu un šķēršļus iekšējā tirgus vienotībai, izvairoties no atšķirībām dalībvalstu reakcijā.
(6)
Lai stiprinātu Savienības kritisko infrastruktūru un drošību, kā arī tās vadošo lomu tehnoloģiju jomā, ir vajadzīgas gan progresīvas, gan nobriedušas mikroshēmas, jo īpaši – nākotnes prasībām atbilstošām stratēģiskajām nozarēm.
(7)
Minēto mērķu sasniegšana būtu jāatbalsta ar pārvaldības mehānismu.
Savienības līmenī ar šo regulu būtu jāizveido Eiropas Pusvadītāju padome, kuras sastāvā ir dalībvalstu pārstāvji un kuru vada Komisija, lai veicinātu šīs regulas efektīvu un saskaņotu īstenošanu, sadarbību un informācijas apmaiņu.
Eiropas Pusvadītāju padomei būtu jāsniedz konsultācijas un jāpalīdz Komisijai konkrētos jautājumos, tostarp par šīs regulas konsekventu īstenošanu, veicinot sadarbību starp dalībvalstīm un informācijas apmaiņu par jautājumiem, kas saistīti ar šo regulu.
Eiropas Pusvadītāju padomei būtu arī jākonsultē Komisija par starptautisko sadarbību saistībā ar pusvadītājiem.
Eiropas Pusvadītāju padomei būtu jārīko atsevišķas sanāksmes tās uzdevumiem, kas paredzēti dažādās šīs regulas nodaļās.
Dažādās sanāksmēs var būt dažādi augsta līmeņa pārstāvju sastāvi, un Komisija var izveidot apakšgrupas.